วิชามารของใครทายท้าวิชามาร
กรธ. อมร วาณิชวิวัฒน์ ออกมาโวยวายว่ามีผู้แอบแจกเอกสารบิดเบือนร่างรัฐธรรมนูญ ในเวทีชี้แจงที่เชียงใหม่ แม้ผู้แจกหลบหนีไป แต่เก็บหลักฐานไว้ 100 กว่าเล่ม พิมพ์สี่สี แสดงว่าต้องมีกระบวนการจัดตั้ง มีทุนหนาสนับสนุนและยังพบว่ามีกลุ่มแอบใช้วิชามารปล่อยข่าวลือบิดเบือนร่างรัฐธรรมนูญโดยใช้กองทัพมดบอกปากต่อปาก สร้างกระแสในชุมชน
11 ก.ค. 2559

ใบตองแห้ง
 
กรธ. อมร วาณิชวิวัฒน์ ออกมาโวยวายว่ามีผู้แอบแจกเอกสารบิดเบือนร่างรัฐธรรมนูญ ในเวทีชี้แจงที่เชียงใหม่ แม้ผู้แจกหลบหนีไป แต่เก็บหลักฐานไว้ 100 กว่าเล่ม พิมพ์สี่สี แสดงว่าต้องมีกระบวนการจัดตั้ง มีทุนหนาสนับสนุนและยังพบว่ามีกลุ่มแอบใช้วิชามารปล่อยข่าวลือบิดเบือนร่างรัฐธรรมนูญโดยใช้กองทัพมดบอกปากต่อปาก สร้างกระแสในชุมชน
จากนั้น มีชัย ฤชุพันธุ์ ประธาน กรธ.ก็เอาไปตีปี๊บว่ามีการแจก “ร่างรัฐธรรมนูญปลอม” ขยายความใหญ่โต ทำนองว่าต้องมีนักการเมืองมีทุนหนุนหลัง ซึ่งคนฟังย่อมเข้าใจว่าเป็นใครไปไม่ได้ นอกจากทักษิณเพื่อไทย สื่อกระแสหลักทั้งหลาย ทั้งด้วยจุดยืนรับใช้ หรือทำข่าวตามกระแสไม่ทำการบ้าน ก็พาดหัวกันครึกโครม “แก๊งป่วนประชามติ” “สารพัดวิชามาร” หมายทำลายร่างรัฐธรรมนูญอันแสนวิเศษ
ย้อนไปเมื่อวันจันทร์ที่ 4 ก.ค. เว็บไซต์ประชาไทรายงานว่าสำนักงานเลขาธิการสภาผู้แทนราษฎร ร่วมกับมหาวิทยาลัยเชียงใหม่ จัดเสวนาชี้แจงร่างรัฐธรรมนูญ โดยมีอมรกับ กกต.จังหวัดเป็นวิทยากร มีผู้เข้าร่วมราว 300 คนส่วนใหญ่เป็นนักเรียนนักศึกษา ได้ค่าเดินทางคนละ 100 บาท มีตำรวจทหารนอกเครื่องแบบราว 40 คนสังเกตการณ์
ระหว่างเสวนา นักศึกษาสมัชชาเสรีแห่งมหาวิทยาลัยเชียงใหม่เพื่อประชาธิปไตย เดินแจกเอกสารความเห็นแย้งของขบวนการประชาธิปไตยใหม่ แต่ผู้จัดไม่ยอมให้แจก เจ้าหน้าที่เก็บเอกสารไป แต่ก็ไม่ได้ทำอะไรกับกลุ่มนักศึกษา
จากการกระทำที่ควรประณามว่าละเมิดเสรีภาพฝ่ายไม่รับกรธ. อมรกลับเอาไปตีข่าวว่ามีคนแอบแจกเอกสารบิดเบือนแล้วหลบหนีไป ทั้งที่นักศึกษาแจกเปิดเผย ไม่ได้หนีไปไหน ที่ว่าพิมพ์สี่สีมีทุนหนา ก็มี 13 หน้าซึ่งประชาธิปไตยใหม่ใช้เงินบริจาคพิมพ์ส่งเพื่อนนักศึกษาทั่วประเทศ โดยไม่จำเป็นต้องใช้เงินมากเหมือนกกต.จ้างพิมพ์ผิด หรือถ้าใครมีเครื่องพรินท์ ก็ดาวน์โหลดได้จากเว็บ https://ndmth.org/
ประเด็นคือ อมรและมีชัยไม่ยอมพูดว่าเป็นเอกสารประชาธิปไตยใหม่ แต่ให้ข่าวราวกับทักษิณ เพื่อไทย ใช้วิชามารจ้างทำใบปลิวเถื่อน กลบกระแสวิพากษ์วิจารณ์ว่าประชามติปิดกั้น กระทั่ง พล.อ.ประยุทธ์ขู่คำรามว่าใครแจกรัฐธรรมนูญปลอมผิดกฎหมาย
จนท้ายที่สุด มีชัยหลุดปากว่าร่างรัฐธรรมนูญปลอมนี้เคยเห็นที่ศูนย์ราชการเมื่อเดือนก่อน กลุ่มประชาธิปไตยใหม่จึงออกมาโต้ว่า นั่นคือเอกสารของพวกเขาที่เคยแจกให้มีชัย ขณะที่ กกต.สมชัย ศรีสุทธิยากร ก็ยืนยันว่า เป็นความเห็นแย้ง ไม่ใช่ร่างรัฐธรรมนูญปลอม
คำถามคือ ทำไมมีชัยไม่เปิดแถลงข่าว ออกทีวีทุกช่อง ชูร่างรัฐธรรมนูญให้ดู เทียบกับเอกสารประชาธิปไตยใหม่ ซึ่งใช้ปกเป็นภาพร่างรัฐธรรมนูญกรธ. แต่พาดหัวตัวโตๆ ว่า “ความเห็นแย้ง” แล้วบอกว่านี่คือ “ของปลอม”
คำตอบคือถ้ามีชัยทำอย่างนั้น กระทั่งเด็กอนุบาลที่เพิ่งอ่านหนังสือออกก็จะหัวร่อจนตดแตก ข้อหา “วิชามาร” ไม่เพียงสูญสลาย แต่เครดิตความเชื่อถือของผู้กล่าวหาติดลบจบเห่
โฆษก คสช. ยังออกมาให้ร้ายว่าประชาธิปไตยใหม่โยงกลุ่มการเมือง จะตรวจสอบเส้นทางการเงิน สอบไปสิครับ แล้วจะพบว่าคนรักประชาธิปไตยที่มีฐานะก็มากมาย มีแค่คนจนโง่เสียเมื่อไหร่
ศาลทหารปล่อยตัว 7 นักศึกษาประชาธิปไตยใหม่ ท่ามกลางกระแสกดดันทั้งในและนอกประเทศ สถานทูต 25 ประเทศส่งคนไปฟังคำสั่งศาล โฆษกรัฐบาลยังโก่งคอขันว่าเป็นปัญญาชนไม่ควรต่อต้านรัฐประหาร
อ้าว เป็นปัญญาชนต้องรับใช้ คสช.อย่างอธิการบดี คณบดี นักกฎหมาย หรือไง ลูกศิษย์ถูกจับใส่ “กุญแจเท้า” ยังฉลองตำแหน่งกันครึกครื้น